ผอ.อุตุนิยมวิทยาระนอง ยืนยันพายุโซนร้อนมาวาร์และกูซอร์ ไม่ส่งผลกระทบประเทศไทย
ผู้อำนวยการสถานีอุตุนิยมวิทยาระนอง ยืนยันในระยะนี้มีการเกิดพายุโซนร้อน 2 ลูกในทะเลจีนใต้จริง คือ พายุโซนร้อนมาวาร์และกูซอร์ แต่ไม่ส่งผลกระทบต่อประเทศไทย 

จากกรณีที่มีข่าวลือว่าในวันที่ 8 กันยายนนี้ จะมีการเกิดพายุลูกใหม่ในบริเวณมหาสมุทรแปซิฟิก ทางตะวันออกของประเทศฟิลิปปินส์ และจะส่งผลกระทบต่อประเทศไทยนั้น นายไพบูลย์ เอี่ยมสุวรรณ ผู้อำนวยการสถานีอุตุนิยมวิทยาระนอง กล่าวว่า มีการเกิดพายุขึ้นจริงในทะเลจีนใต้ แนวทางที่เคลื่อนเข้ามาของพายุ ไม่มีผลกระทบต่อประเทศไทยโดยตรง โดยจะเคลื่อนตัวจากทะเลจีนใต้เข้าสู่ประเทศจีน ในขณะนี้พายุตัวแรก ชื่อมาวาร์ พัดเข้าสู่ประเทศจีนและอ่อนกำลังลงแล้ว ส่วนพายุโซนร้อนกูซอร์ กำลังพัดเข้าสู่ประเทศจีน และอ่อนกำลังลงเป็นพายุดีเปรสชั่น พายุทั้ง 2 ลูกนี้ ไม่มีผลกระทบต่อประเทศไทยโดยตรง 

ผู้อำนวยการสถานีอุตุนิยมวิทยาระนอง ยังกล่าวอีกว่า ในส่วนที่มีผลกระทบต่อประเทศไทยโดยตรง คือ ร่องความกดอากาศต่ำที่พาดผ่านประเทศไทยตอนบนและตอนใต้ของประเทศจีน จะทำให้ภาคเหนือ ภาคอีสาน มีฝนตก ส่วนภาคใต้ได้รับผลกระทบจากมรสุมตะวันตกเฉียงใต้ ที่พัดปกคลุมประเทศไทยและทะเลอันดามัน ส่งผลให้มีฝนตกเป็นประจำอยู่แล้ว